אור ליבני-בן יהודה

אור בן יהודה (נולדה ב-1989) היא קצינה בצה"ל בדרגת סגן אלוף ששירתה כמפקדת גדוד קרקל. בן יהודה הייתה הצוערת הראשונה בגדוד גפן - השלמת הקצונה של צוערי החי"ר בבה"ד 1, ומפקדת הפלוגה הראשונה במגמת להב לצוערים קרביים בבה"ד 1. בשנת 2015 עוטרה בצל"ש אלוף פיקוד דרום ובאות מצטיינת הרמטכ"ל.

 ביוגרפיה 
בן יהודה נולדה במבשרת ציון בשנת 1989, האמצעית מבין שלוש אחיות. אביה הוא הפרופסור אריה בן-יהודה, מנהל האגף הפנימי בהדסה ואמה היא הפרופסור דינה בן-יהודה, מנהלת המערך ההמטולוגי בהדסה, דיקן הפקולטה לרפואה באוניברסיטה העברית לשעבר, ויושבת ראש ועדת סל התרופות. אמה זכתה בצל"ש הרמטכ"ל על פעילותה הצבאית במלחמת יום הכיפורים.

בנעוריה הייתה בן יהודה חניכה ומדריכה בשבט הצופים במבשרת ציון, ובתקופת שחרורה מצה"ל אף הקימה שבט צופים בהר אדר. היא עסקה שנים רבות בהתעמלות קרקע. בן יהודה בעלת תואר ראשון בחינוך מהקריה האקדמית אונו ותואר שני במדע המדינה.

 שרות צבאי 
בנובמבר 2007 התגייסה לצה"ל ושובצה בגדוד קרקל. הגדוד הוקם בשנת 2000 במטרה לשלב נשים במערך הלחימה של צה"ל ואחראי לביטחון שוטף בגבול ישראל־מצרים, מניעת חדירות של מחבלים ומסתננים וסיכול הברחות.

לאחר הטירונות וההכשרה שירתה במוצב בגבול ישראל־מצרים. לאחר מספר חודשים יצאה לקורס מ"כים, ובסיומו שבה לפלוגה המבצעית בגדוד. בתחילת שנת 2009 יצאה לקורס קצינים בבה"ד 1 והיא אחת משלוש הנשים הראשונות שעשו זאת. בראיון ב-2015 סיפרה כי הייתה אמורה לעשות השלמה חילית בבה"ד 12 אבל החליטה כי אין סיבה שהיא לא תלך לבה"ד 1 כמו שאר הגברים בפלוגה. היא ועוד שתי נשים מהקורס שלה פנו למפקד זרוע היבשה, אלוף אבי מזרחי, שאישר לה ולשתי הנשים הנוספות לעשות השלמה חילית בגדוד גפן בבה"ד 1, מה שהפך אותן לצוערות הראשונות שעשו זאת.

עם סיום קורס הקצינים חזרה בן יהודה לגזרת הר חריף. במשך שנה וארבעה חודשים שירתה כמפקדת מחלקה בפלוגה המסייעת של גדוד קרקל, ואז עברה להיות מפקדת מחלקה בבסיס האימונים החטיבתי בקציעות.

באוגוסט 2012 השתחררה מצה"ל. במבצע עמוד ענן השתתפה כמילואימניקית במערך חילוץ והצלה של פיקוד העורף. עם סיום המבצע התבקשה על ידי מפקד חטיבת שגיא לחזור לשירות פעיל כמפקדת פלוגה בגדוד קרקל.

בן יהודה סיימה קורס מפקדי פלוגות ושירתה כסגנית מפקד פלוגה בקרקל. בשנת 2014 קיבלה את הפיקוד על הפלוגה הרובאית, שאחראית לסיורים, תצפיות ומארבים.

בשנת 2014 נפצעה בתקרית בגבול עליה קיבלה צל"ש. לאחר חודשיים של שיקום בבית החולים הדסה עין כרם, חזרה לשירות קרבי מלא.

 צל"ש אלוף פיקוד דרום 
300px|ממוזער|אור בן יהודה בטקס צל"ש אלוף פיקוד הדרום סמי תורג'מן, עם אמה דינה בן-יהודה, 6 באוקטובר 2015.
ממוזער|אור בן יהודה בטקס צל"ש אלוף פיקוד הדרום סמי תורג'מן, 6 באוקטובר 2015.
ב-22 באוקטובר 2014 זיהו תצפיתניות רכב חשוד שנסע בצידו המצרי של הגבול, ושני כלי רכב של גדוד קרקל יצאו לאזור האירוע. אחד הרכבים התהפך וארבעת החיילים שהיו עליו נפצעו. שני כלי רכב נוספים הגיעו למקום התאונה - רכבו של מג"ד קרקל, ורכבה של מפקדת הפלוגה, אור בן יהודה, עימה נסעו נהג וקשר. המג"ד נשאר לטפל בפצועים, ורכבה של בן יהודה המשיך לכיוון הרכבים החשודים, שבינתיים זיהו עליהם התצפיתניות 23 חשודים חמושים שהחלו לחצות את הגדר לשטח ישראל. עם ההגעה לנקודת חציית הגדר הפעילה בן יהודה נוהל מעצר חשוד וירתה באוויר מנשקה האישי. בתגובה נורתה עליה ועל צוותה אש ממספר מוקדים. בן יהודה הורתה להשיב באש כלפי המחבלים, ובחילופי הירי נפצע הקשר בידו, ובן יהודה נפצעה גם היא בניסיון לחלץ אותו תחת אש, אך הצליחה לזחול לרכב, להזעיק את הגדוד בקשר, ולהמשיך לירות לעבר המחבלים. מהירי שלה נהרגו שניים ונפצעו כמה נוספים. כאשר הגיעה התגבורת וידאה בן יהודה כי הקשר שנפצע מטופל, והסכימה להתפנות בעצמה רק לאחר הגעת מפקד הגדוד לשטח. האירוע הסתיים, בסיוע כוחות נוספים, לאחר שנהרגו שישה מחבלים ונפצעו עשרה, וניסיון החדירה לישראל נמנע.

בשנת 2015 העניק מפקד פיקוד הדרום, האלוף סמי תורג'מן, צל"ש לאור בן יהודה על תפקודה באירוע. בנימוקים לצל"ש נכתב כי בן יהודה הראתה "אומץ לב, דוגמה אישית, אחריות ורעות. סרן אור בן יהודה הראתה במעשיה, על אף פציעתה בקרב, אחווה ומסירות לפקודיה, דוגמה אישית וקור רוח, עוצמה נפשית ונכונות לבצע את תפקידיה ואף מעבר לכך".

 המשך שירותה הצבאי 
ממוזער|שמאל
בשנת 2015 נכנסה לתפקידה כאישה הראשונה המשרתת כמפקדת פלוגה בגדוד "להב" לצוערים קרביים בבה"ד 1. לאחר מכן מונתה לראש לשכתו של מפקד פיקוד המרכז, האלוף תמיר ידעי.

ביולי 2023 הועלתה לדרגת סגן אלוף ומונתה למפקדת גדוד קרקל, האישה הראשונה שפיקדה על גדוד חי"ר קרבי.

במהלך טבח שבעה באוקטובר, כוח מגדוד קרקל בפיקודה שכלל 13 לוחמות הרג בקרב מוצב סופה עשרות מחבלים וביחד עם לוחמי שייטת 13 ומסוק קרב מסייע, טיהר את המוצב ממחבלים והציל עשרות חיילים. כוח בפיקודה לכד 15 מחבלים בקרב יתד, לאחר שעות ארוכות של לחימה.

ב-2025 סיימה את תפקידה כמפקדת גדוד קרקל ויצאה ללימודי תואר שני נוסף בניהול מערכות חינוך וספורט.

 חיים אישיים 
בן יהודה גרה בקריית אונו. היא אם לבן ושתי בנות.

 ראו גם 
 שירות נשים בצה"ל
 חיל הגנת הגבולות
 נשים ראשונות בתפקידים ציבוריים בישראל
 נשים במלחמת חרבות ברזל

 קישורים חיצוניים 




  ריאיון עם יונית לוי בחדשות קשת 12, אתר הגבורה, 18 באוקטובר 2023










 הערות שוליים 

קטגוריה:מעוטרי צל"ש אלוף
קטגוריה:קצינות צה"ל בדרגת סגן-אלוף
קטגוריה:מעוטרי אות מצטיין הרמטכ"ל
קטגוריה:נשים בצה"ל
קטגוריה:מבשרת ציון: אישים
קטגוריה:קריית אונו: אישים
קטגוריה:בוגרי הקריה האקדמית אונו
קטגוריה:בוגרי תיכון הראל (מבשרת ירושלים)
קטגוריה:בוגרות תנועת הצופים בישראל
קטגוריה:בוגרי תנועת הצופים בישראל
קטגוריה:מפקדי גדודים במלחמת חרבות ברזל
קטגוריה:נשים במלחמת חרבות ברזל
קטגוריה:חיילי חיל הגנת הגבולות
קטגוריה:ישראליות שנולדו ב-1989
קטגוריה:ישראלים שנולדו ב-1989